钦定古今图书集成/理学汇编/字学典/第073卷 > 《赵希鹄洞天清录》 > 《汝州帖》
## 钦定古今图书集成/理学汇编/字学典/第073卷 > 《赵希鹄洞天清录》 > 《汝州帖》

《汝州帖》，乃王采辅道摘诸帖中字牵合为之，每卷后
有“汝州”印，为黄伯思所掊击，不值壹文。今会稽又以
汝帖重开，谓之《兰亭帖》，真实侈靡耳。宋宣献公刻《赐
书堂帖》于山阳金乡，首载古锺鼎器，识文绝妙，但二
王帖诠择未精，今若不存。胡龙学世将刻《豫章法书》，
种种精妙，今已重模。后有小字隶书“范忠宣公子弟
戒”者是初本。许提学闲刻二王帖于临江，模勒极精，
诚少诠择。庐江李氏刻《甲秀堂帖》，前有王、颜书，多世
所未见，但继以本朝名公书颇多，大抵今人书自当
作一等耳。曹尚书彦约刻《星凤楼帖》于南康军，虽以
众刻重模，精善不苟，并无今人书。韩郡王𠈁胄刻《群
玉堂帖》，所载前代遗迹，多有未见者，后亦多本朝人
书。韩败后，入秘书省。